LATVIJAS REPUBLIKAS 13. SAEIMAS

AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES

**PROTOKOLS Nr. 62**

**2019. gada 29. oktobrī**

Atklāta sēde, sākas plkst. 10.00, beidzas plkst. 11.18

Komisijas sēde notiek Rīgā, Jēkaba ielā 16, komisijas sēžu zālē

Piedalās:

komisijas locekļi: **Juris Rancāns** *(komisijas priekšsēdētājs)*, **Edvīns Šnore** *(komisijas sekretārs)*, **Jānis Ādamsons, Raimonds Bergmanis, Ivans Klementjevs, Ainars Latkovskis, Mārtiņš Staķis**

**uzaicinātie:**

***uz darba kārtības 1.jautājumu:***

* Aizsardzības ministrs **Artis Pabriks**;
* Nacionālo bruņoto spēku komandieris ģenerālleitnants **Leonīds Kalniņš**;
* Aizsardzības ministrijas valsts sekretārs **Jānis Garisons**;
* Aizsardzības ministrijas Resursu plānošanas departamenta direktore **Gunta Keiša**;
* Finanšu ministrijas Budžeta departamenta Aizsardzības un tiesībsargājošo iestāžu finansēšanas nodaļas vadītāja **Romija Rugevica;**

*uz* ***darba kārtības*** *4.jautājumu:*

* Valsts policijas Juridiskā biroja Normatīvo aktu analīzes un izstrādes nodaļas juriste **Dina Driksna**;
* Valsts policijas Galvenās kartības policijas pārvaldes Kontroles un koordinācijas pārvaldes Licencēšanas un atļauju sistēmas vecāka speciāliste **Dina Lejniece-Riekstiņa**;
* Tieslietu ministrijas Valststiesību departamenta Administratīvo tiesību nodaļas jurists **Uldis Rudziks**;

**komisijas darbinieki: vecākā konsultante Ieva Barvika, konsultantes Inese Silabriede, Daina Sunepa, konsultants Māris Veinalds**

**Sēdi vada:** komisijaspriekšsēdētājs J.Rancāns

**Protokolē:** D.Sunepa

*Izskatāmais dokuments: Aizsardzības ministrijas 22.10.2019. vēstule Nr.MV-N/2571 (SK reģ.nr.2/2432-13/19) ar 3 pielikumiem kopā uz 53 lpp.*

Darba kārtība:

**1. Aizsardzības ministrijai plānotais finansējums 2020. gadam.**

**J.Rancāns** atklāj sēdi, informē par darba kārtību un iepazīstina ar uzaicinātajām amatpersonām.

**Pirmajam dod vārdu aizsardzības ministram A. Pabrikam.**

**A.Pabriks informē, ka īsi iepazīstinās ar plānoto aizsardzības budžetu un galvenajām prioritātēm. Pēc tam Nacionālo bruņoto spēku (turpmāk – NBS) komandieris detalizētāk informēs par NBS budžetu.**

**Ministrs pateicas tiem deputātiem, kuri atbalstīja, ka arī 2020. gadā aizsardzības budžetam** jāparedz ne mazāk kā 2% no IKP**.** 2020. gadā aizsardzības budžets plānots 663,59 milj. eiro apmērā, kas ir par 26,94 milj. eiro vairāk nekā 2019. gadā. Aptuveni 523 milj. eiro plānoti NBS darbības nodrošināšanai. Procentuāli lielākā kopējā aizsardzības budžeta finansējuma daļa – 77,5 % - paredzēta NBS un Valsts aizsardzības militāro objektu un iepirkumu centram – 10,7%.

A.Pabriks nosauc plānoto finansējuma pieaugumu papildus bāzes budžetam šādiem galvenajiem pasākumiem 2020. gadā:

* NATO kaujas grupas uzturēšanai un starptautisko mācību nodrošinājumam – 2,7 milj.euro;
* NBS un Zemessardzes regulāro vienību kaujas spēju nodrošināšanai, gaisa kuģu uzturēšanai, NBS un Zemessardzes mācību izdevumu palielināšanai – 7,35 milj. euro;
* infrastruktūrai – 1,29 milj. euro.

Ministrs norāda, ka infrastruktūra pašreiz ir viens no lielākajiem Aizsardzības ministrijas izaicinājumiem, jo būvniecība notiek vienlaicīgi gandrīz visā valstī, kas savukārt vēlāk ļaus ietaupīt valsts budžeta līdzekļus. Poligonu, šautuvju, munīcijas noliktavu būvniecība nepieciešama saistībā ar karavīru kontingenta mācību skaita pieaugumu, kā arī visaptverošas valsts aizsardzības mācības ieviešanu skolās. Kā infrastruktūras attīstības piemēru var minēt 300 m šautuves izveidi pie Alūksnes, kas, iespējams, ir modernākā Baltijas valstīs.

A.Pabriks uzskata, ka saistībā ar pasākumiem birokrātijas mazināšanai valstī nav pieļaujams vienkārši samazināt nodarbināto skaitu, vienlaikus nesamazinot veicamo funkciju un dokumentu apjomu.

Turpinot ziņojumu, ministrs informē, ka

* militārpersonu izdienas pensiju indeksācijai plānotais pieaugums – 0,5 milj. euro;
* valsts aizsardzības mācības nodrošināšanai, tai skaitā instruktoru skaita palielinājumam, kas arī ir liels izaicinājums, – gandrīz 200 000 euro;
* karavīru skaita palielinājums plānots par 256 cilvēkiem, bet zemessargu – par 142 cilvēkiem;
* kompensāciju pieaugums zemessargiem par mācībām un to intensitātes palielināšanos – aptuveni 12 milj. euro.;
* aizsardzības funkciju nodrošināšanai, tostarp, klasificētās informācijas aizsardzībai, - aptuveni 2 milj. euro.

A.Pabriks vērš uzmanību uz deputātiem izsniegto informatīvo materiālu *(pievienots protokolam uz 1 lpp.)*, kurā norādīti Aizsardzības ministrijas galvenie pasākumi 2020. gadā.

Starp ministrijas galvenajiem pasākumiem, kam tiks novirzīti budžetā piešķirtie līdzekļi, 2020. gadā būs visaptverošas valsts aizsardzības sistēmas izveide un sabiedrības noturības stiprināšana, jaunas Valsts aizsardzības koncepcijas izstrāde, kā arī valdības krīzes vadības mācību “Kristaps” organizēšana.

Plānots nodrošināt uz attīstību vērstu aizsardzības budžeta izlietojumu, atbilstoši NATO vadlīnijām ne mazāk kā 20% aizsardzības budžeta novirzot galvenā ekipējuma iegādēm, bet ne vairāk kā 50% - ar personālu saistītiem izdevumiem.

Latvija turpinās sniegt uzņemošās valsts atbalstu NATO kaujas grupai, un līdz ar NATO Ziemeļatlantijas padomes lēmumu par štāba iekļaušanu NATO spēku struktūrā, kas norisināsies 2020. gada sākuma, plānots izveidot daudznacionālās divīzijas štābu “Ziemeļi”.

Tiks turpināta arī Latvijas karavīru dalība starptautiskajās misijās un operācijās – NATO, ANO, ES un koalīcijas spēku operācijās, NATO ātrās reaģēšanas spēkos, ES kaujas grupās un Apvienotajos reaģēšanas spēkos.

Ziņojuma noslēgumā A.Pabriks norāda, ka atzinīgi vērtē iepriekšējā aizsardzības ministra R.Bergmaņa darbu.

**J.Rancāns** dod vārdu NBS komandierim ģenerālleitnantam L.Kalniņam.

**L.Kalniņš** informē, ka no kopējā aizsardzības budžeta 523 190 947 euro paredzēti NBS spēju attīstībai un nodrošināšanai. Atbilstoši NBS attīstības plānam 2016.-2028. gadam ir izdalīts arī vidēja termiņa attīstības plāns, kurš beidzas šogad. Līdz ar to ir jāizstrādā jauns vidēja termiņa attīstības plāns 2020.-2022. gadam.

L.Kalniņš norāda, ka vidēja termiņa attīstības plāns paredz 10 prioritārās attīstības spējas, tai skaitā inženierspēju, vieglo kājnieku spēju, kas vairāk orientēta uz Zemessardzi, speciālo operāciju spēju, pretgaisa aizsardzības spēju, transporta spēju u.c.. Šogad izskatāmajā budžeta projektā ietvertais finansējums paredzēts minēto spēju attīstībai.

NBS spēju uzturēšanā un attīstībā tiek ievēroti trīs galvenie principi: rekrutēt, uzturēt un saglabāt personālu, ekipēt to pilnā apjomā un apmācīt.

L.Kalniņš īsi raksturo katra principa ievērošanas rezultātus. Ar rekrutēšanu pēdējos trīs gados sokas diezgan labi – ir palielināts NBS sastāvs, kā arī zemessargu skaits sasniedzis 8000. Ekipējumam ir noteikts kritiskais minimums, ar kuru jānodrošina katrs karavīrs, un tas ir sasniegts, izņemot dažās pozīcijās, kuras neiespaido kaujas gatavību. Labi rezultāti sasniegti arī kolektīvā ekipējuma nodrošināšanā Zemessardzei.

Šodien NBS pārsvarā orientējas uz iegādi, lai nodrošinātu tādas nepieciešamās spējas kā augsta mobilitāte, bruņumašīnu iegāde, netiešās uguns atbalsta spējas – artilērija un mīnmetēji, gaisa novērošanas un agrās brīdināšanas sistēmas, kuģu modernizācija.

Nobeigumā L.Kalniņš rezumē, ka šis budžets ir minimums, kas noteiktā līmenī ļaus NBS sasniegt, uzturēt un mazliet attīstīt nepieciešamās spējas, un cerams, ka arī nākamo gadu budžets nodrošinās šo spēju attīstību atbilstoši politikas plānošanas dokumentiem.

**J.Rancāns** aicina deputātus uzdot jautājumus.

**J.Ādamsons** jautā, kā paredzētā administratīvi teritoriālā reformā ietekmēs NBS un Zemessardzes apakšvienību izvietošanu un vai tā ir saskaņota.

**A.Pabriks** informē, ka, apmeklējot Zemessardzes apakšvienības Latvijas reģionos, parasti uzdod komandieriem minēto jautājumu. Secinājums ir, ka šis jautājums viņus pārsvarā neuztrauc, jo apmēram 99 % gadījumu apakšvienību sadarbība ar pašvaldībām ir laba, tādējādi no militārā un plānošanas viedokļa reģionālā reforma neko daudz neietekmēs. Ministrs uzskata, ka uzmanība reģionālajai reformai būtu jāpievērš no cita viedokļa, proti, kā valstī varētu sadarboties NBS un iekšlietu struktūras, ņemot vērā arī slimnīcu izvietojumu un ceļus.

**J.Ādamsons** jautā, kad beidzot slimnīcas būs gatavas krīzes situācijām.

**A.Pabriks** uzskata, ka šis jautājums nav īpaši saistīts ar reģionālo reformu. Aizsardzības ministrija ir lūgusi Veselības ministriju iesniegt detalizētāku plānu, kā redz slimnīcu attīstību, lai Aizsardzības ministrijai būtu iespējams plānu saskaņot ar bāzu un karaspēka izvietojumu. Šāda diskusija vēl notiks.

Pēc A.Pabrika domām Aizsardzības ministrijas un Iekšlietu ministrijas sadarbība nav slikta. Kā pozitīvu piemēru kopdarbībai min Api, kur vienā ēkā atrodas gan Valsts ugunsdzēsības un glābšanas dienests, gan Neatliekamās medicīniskās palīdzības dienests, gan Zemessardze.

Plānošana un koordinācija lielā mērā ir saistīta ar darbu pie visaptverošas valsts aizsardzības. Ministrijās ir notikušas mācības un ir apzināti katras ministrijas kritiskie jautājumi.

**J.Ādamsons** atgādina, ka pēc ugunsgrēka Ādažu poligonā komisija aktualizēja jautājumu par ugunsdzēsības depo izveidi Ādažos, kas arī tika izdarīts. Jautā, vai pārējos Latvijas poligonos plānots ierīkot ugunsdzēsības depo. Interesējas, vai attiecīgajās institūcijās un karaspēka apakšvienībās ir iegādāti droni un to slāpētāji.

**A.Pabriks** atbild, ka NBS rīcībā ir droni, bet jautājums par to izmantošanu nav vienkāršs un pie tā tiek strādāts.

Atzīmē, ka Ādažu depo ir labs kopdarbs ar Iekšlietu ministriju. Uzsver, ka civilmilitārā sadarbība ir prioritāte. Tomēr, neraugoties uz bīstamību, saskaņā ar statistiku poligoni nav galvenais ugunsgrēku avots valstī. Aizsardzības ministrija, plānojot veicamos pasākumus, ņems vērā iespējamos ugunsgrēku draudus.

**A.Latkovskis** vēlas skaidrojumu par plānoto aizsardzības budžeta pieaugumu 2020. gadā.

**G.Keiša** skaidro, ka prezentācijā tiek izmantota tikai pamatbudžeta sadaļa, neieskaitot ārvalstu palīdzību.

**A.Latkovskis** lūdz detalizētāk izskaidrot, kam konkrēti tiks izlietots minētais budžeta palielinājums, jo budžeta projektā tas iezīmēts vispārīgi.

*Notiek diskusija par iespēju organizēt komisijas slēgtu izbraukuma sēdi uz NBS Apvienoto štābu, lai uzklausītu iepriekš detalizētāku informāciju par budžeta plānoto izlietojumu. Diskusijā piedalās A.Latkovskis, J.Garisons, J.Rancāns, A.Pabriks.*

*Komisija* ***nolemj*** *rīkot slēgtu izbraukuma sēdi Aizsardzības ministrijas vadības turpmāk piedāvātajā datumā.*

**I.Klementjevs** norāda, ka slēgtajā sēdē vēlētos uzzināt informāciju par to, kādu militāro tehniku plānots iepirkt un kādēļ. Tā kā lieli iepirkumi var būt saistīti ar iespējamiem korupcijas riskiem, labprāt uzzinātu par Aizsardzības ministrijas veiktajām pārbaudēm, lai šos riskus novērstu.

Jautā, kādēļ katru gadu plānots karavīru skaita palielinājums.

**A.Pabriks** attiecībā uz korupcijas riskiem un pārbaudēm informē, ka Aizsardzības ministrija ir viena no retajām ministrijām, kuras darbībai seko līdzi arī NATO, līdz ar to ministrijai ir papildu atskaites sistēma. Turklāt ministrijā ir izveidota iekšējās kontroles sistēma.

Saistībā ar lielajiem iepirkumiem, piemēram, bruņutehnikas iepirkšanu, galvenie kritēriji ir: kas nepieciešams armijai; cena; piegādes laiks un vietējās industrijas iesaistīšana.

**L.Kalniņš** papildina, ka jebkura spēja prasa cilvēkresursus. Norāda, ka ir iegādāta jauna bruņutehnika, bet tas savukārt prasa attīstīt arī citas spējas, piemēram, kuras saistītas ar mērķa atrašanu, uguns vadību u.tml. L.Kalniņš sniedz nedaudz detalizētāku informāciju. Atzīmē, ka, piemēram, valsts aizsardzības objektu apsardzei nepieciešami 124 zemessargi. Informē, ka Zemessardzē var iestāties neierobežots cilvēku skaits, jo ekipējuma un ieroču skaits ir pietiekams. Uzsver, ka budžeta projektā norādīts minimāli nepieciešamais cilvēku skaita palielinājums.

**A.Pabriks** piebilst, ka NBS papildinājums veicina valsts ekonomisko attīstību un dod darbu daudziem cilvēkiem.

**I.Klementjevs** jautā, kādēļ apmācāmo jaunsargu skaits ir plānots daudz mazāks nekā kopējais jaunsargu skaits.

**A.Pabriks** informē, ka šie skaitļi attiecas nevis uz jaunsargiem, bet uz testiem 60 skolās saistībā ar valsts aizsardzības mācību.

**I.Klementjevs** interesējas par sadarbību instruktoru apmācībā ar Latvijas Sporta pedagoģijas akadēmiju.

**A.Pabriks** paskaidro, ka, sadarbojoties ar Izglītības un zinātnes ministriju un Latvijas Sporta pedagoģijas akadēmiju, ir paredzēts izveidot apmācību programmu instruktoriem, pasniedzējiem, skolotājiem, kuri savukārt vēlāk varētu apmācīt jaunatni.

**R.Bergmanis** jautā, vai 2020. gada un vidēja termiņa budžets ļaus realizēt Rīcības plānā norādīto mērķi – sasniegt 9500 zemessargu skaitu 2022. gadā.

**A.Pabriks** atzīmē, ka tas ir liels izaicinājums.

**L.Kalniņš** paskaidro, ka budžets ļaus sasniegt minēto mērķi, bet izaicinājums ir Latvijas pilsoņu dalība, kas saistīta ar emigrāciju un sacensību ar privātajām struktūrām. Ir plāns, kā līdz 2022. gadam sasniegt vērā ņemamu zemessargu skaita palielinājumu ar visaptverošas valsts aizsardzības mācības palīdzību.

**A.Pabriks** papildina, ka cilvēkiem, kuri ir emigrējuši, tiek piedāvāts profesionāls dienests NBS. Šogad atgriezušies Latvijā un iestājušies dienestā vairāk nekā 30 cilvēki.

**L.Kalniņš** piebilst, ka gada laikā ir rekrutēti vairāk nekā 100 cilvēki, kuri atgriezušies Latvijā.

**R.Bergmanis** vērš uzmanību, ka budžeta projektā 2020. gadā paredzēts palielināt Jaunsardzes centra amata vietu skaitu par 23, salīdzinot ar 2019. gadu. Tajā pašā laikā instruktoru amata vietu skaits paliek nemainīgs – 110. Norādīts arī, ka jaunsargu mācību programmas īstenošana notiks 119 novados. Jautā, kā reģionālā reforma ietekmēs instruktoru skaitu un apmācību.

**J.Garisons** skaidro, ka viens instruktors apkalpos vairākus novadus. Ir plānots nevis palielināt jaunsargu skaitu, bet gan orientēties uz viņu apmācības kvalitāti. Paredzēts palielināt valsts aizsardzības mācībā iesaistīto jauniešu skaitu.

**A.Pabriks** informē, ka viens no Aizsardzības ministrijas ambiciozajiem plāniem ir dibināt pirmo kadetu skolu Latvijā.

**R.Bergmanis** jautā, kādēļ budžeta projekta sadaļā 73.07.00 “NATO investīciju projekti” 2021.-2022. gadā neparādās investīcijas.

**J.Garisons** paskaidro, ka budžeta projektā minētās investīcijas tiek ietvertas tikai pēc tam, kad tās ir apstiprinātas NATO.

**R.Bergmanis** atzīmē, ka 2020. gadā NATO investīcijas norādītas tikai 500 000 euro apjomā.

**G.Keiša** paskaidro, ka daļa no NATO projektiem tiek realizēta caur NATO aģentūru un šis finansējums budžeta projektā neparādās.

**R.Bergmanis** jautā par daudznacionālās divīzijas “Ziemeļi” sākotnējo operacionālo gatavību.

**L.Kalniņš** sniedz skaidrojumu.

**R.Bergmanis** jautā, vai gadījumā, ja saistībā ar tautsaimniecības un ekonomikas attīstību valstī nebūs iespējams sasniegt **aizsardzības budžeta** apjomu ne mazāk kā 2% no IKP, Finanšu ministrija būtu gatava piešķirt trūkstošo finansējumu, lai Latvijai nebūtu jāskaidro sabiedrotajiem situācija.

**R.Rugevica** nevar precīzi atbildēt, jo tas atkarīgs no IKP prognozes un valdības priekšlikumiem situācijas risinājumam.

**A.Pabriks** informē, ka Aizsardzības ministrija ir lūgusi gan Finanšu ministrijai, gan premjeram aizsardzības budžeta apjomu palielināt nedaudz virs 2% no IKP, lai būtu amortizācija neparedzētas krīzes gadījumā. Lietuvā un Igaunijā tiek realizēta šāda politika, bet Latvijā diemžēl tā netiek atbalstīta.

**E.Šnore** atzīmē, ka viens no Aizsardzības ministrijas galvenajiem pasākumiem 2020. gadā ir rezerves karavīru skaita palielināšana, un jautā, kā to plānots realizēt.

**L.Kalniņš** skaidro, ka politika pieejai šim jautājumam ir mainījusies. Karavīru rezerve vairs netiek nodrošināta ar represīvām metodēm, bet gan balstoties uz brīvprātības principa. Tas attiecas arī uz zemessargiem un pilna laika karavīriem. NBS mēģina ieinteresēt rezerves karavīrus, piemēram, izmantojot ģimeniskās piesaistes metodi, proti, lai karavīrs varētu atgriezties iepriekšējā dienesta vietā.

**J.Ādamsons** runā par aizsardzības budžeta apjomu un uzsver, ka ir svarīgi, ko šis budžeta pieaugums dod Latvijas tautsaimniecībai kopumā. Jautā, kādēļ Aizsardzības ministrija, norādot, ka ir jāsekmē vietējās aizsardzības industrijas attīstība, nevēlas izstrādāt par to atsevišķu likumu.

**J.Garisons** skaidro, ka šis jautājums ir cieši saistīts ar Eiropas Savienības likumdošanu, proti, direktīvām. Tajos gadījumos, kad Eiropas Komisija pieļauj atkāpes, Aizsardzības ministrija izņem no konkurences tirgus (noteikumiem) stratēģisko partnerību un citus jautājumus, piemēram, prasību pēc vietējās industrijas piesaistes. Lai netiktu ierosināta pārkāpumu procedūra, vienīgais pamatojums, tai skaitā arī citām valstīm, ir caur mobilizāciju. Vietējiem uzņēmumiem, kas sadarbosies ar Aizsardzības ministriju, būs ne tikai īpašas tiesības, bet arī pienākums mobilizācijas gadījumā uzturēt ražošanu. Eiropas Komisija uzskata, ka mobilizācija ir valsts nacionālā atbildība un tur nestrādā konkurences noteikumi. J.Garisons uzsver, ka Aizsardzības ministrija nav kategoriski pret likuma izstrādi, bet aicina apzināties riskus, ka Eiropas Komisija var uzsākt pret Latviju lietu. Konsultējoties ar ekspertiem, tika pieņemts lēmums jautājumu par vietējās aizsardzības industrijas attīstību iekļaut Mobilizācijas likumā.

*Diskutē A.Pabriks, R.Bergmanis.*

**J.Ādamsons** informē, ka nākamā gada sākumā Baltijas Asamblejas Drošības un aizsardzības komiteja izskatīs jautājumu par trīs Baltijas valstu aizsardzības industrijas attīstību. Uzsver šo valstu sadarbības nozīmi.

**J.Pabriks** vērš uzmanību arī uz Baltijas valstu konkurenci.

**J.Ādamsons** lūdz paskaidrot, ko no aizsardzības budžeta iegūs tautsaimniecība.

**J.Pabriks** atbild, ka ieguvumi būs dažādās sfērās – nodarbinātība, nodokļi, patēriņš, eksports, vietējais pasūtījums.

**J.Ādamsons** jautā, vai kopīgi ar Iekšlietu ministriju ir risināts jautājums par formas tērpu un tehnikas iegādi Valsts robežsardzes vajadzībām.

**A.Pabriks** atbild, ka šis jautājums ir daudzkārt pārrunāts un risināts. Jau līdz šim Iekšlietu ministrija ir no Aizsardzības ministrijas saņēmusi pāri par 6 miljoniem euro aprīkojuma u.c. iegādei. Norāda, ka Iekšlietu ministrijas budžets ir pietiekami liels – aptuveni 415 miljoni, un aicina ministriju rūpīgāk izvērtēt finansējuma izlietojumu. Vienlaikus Aizsardzības ministrija nepieciešamības gadījumā neatteiks sniegt palīdzību.

**J.Ādamsons** interesējas, ko Aizsardzības ministrija finansēs saistībā ar obligāto militāro apmācību. Uzskata, ka katrā vidusskolā būtu nepieciešams atsevišķs instruktors.

Vērš uzmanību uz problēmām sakarā ar skolēnu nelielo skaitu klasēs lauku skolās.

**A.Pabriks** atbild, ka šie jautājumi jāskata arī kontekstā ar Izglītības un zinātnes ministrijas skolu reformas plānu.

**J.Ādamsons** atgādina, ka savulaik NBS sporta bāzes tika celtas, izmantojot Aizsardzības ministrijas budžeta līdzekļus. Jautā, vai beidzot ir atrisināts jautājums par to, ka zemessargi un karavīri var bez maksas apmeklēt sporta nodarbības.

**J.Garisons** atbild, ka dažas pašvaldības ļauj sporta bāzes izmantot bez maksas. Norāda, ka juridiski nav iespējams pašvaldības piespiest to darīt, jo līgums bija noslēgts uz 10 gadiem un ir beidzies.

**A.Pabriks** paskaidro, kas tas lielā mērā ir atkarīgs no pašvaldību attieksmes pret NBS.

**A.Latkovskis** jautā, kā tiek risināts jautājums par robežsargu formas tērpiem.

**J.Garisons** skaidro, ka ir izveidota darba grupa un, iespējams, būs jāgroza likums.

**R.Bergmanis** atzīmē, ka saskaņā ar statistikas datiem sabiedrības uzticamība NBS ir 66%. Uzskata, ka nākamajos gados to vajadzētu censties paaugstināt.

Attiecībā uz budžeta projektā norādītajiem datiem par Kara muzeju atzīmē, ka 2018. gadā bijuši 187 800 muzeja apmeklējumi, savukārt turpmākajos gados paredzēti vien 120 000 apmeklējumi gadā. Interesējas par samazinājuma iemesliem.

**J.Garisons** skaidro, ka 2015.–2017. gadā Kara muzejā bija vērojams liels apmeklētāju pieaugums. Savukārt 2018. gadā tas samazinājās, jo skolas vairs masveidīgi neapmeklē Kara muzeju, turklāt palielinājies tūristu skaits.

**J.Rancāns** pateicas aizsardzības ministram un pārējām uzaicinātajām amatpersonām par piedalīšanos sēdē.

**2. Likumprojekts “Par valsts budžetu 2020. gadam” (Nr.455/Lp13), 1. lasījumam.**

**J.Rancāns** aicina deputātus paust viedokli par likumprojektu.

*Deputāti ierosina likumprojektu pieņemt zināšanai.*

**LĒMUMS:** pieņemt zināšanai likumprojektu “Par valsts budžetu 2020. gadam” (Nr.455/Lp13).

**3. Likumprojekts “Par vidēja termiņa budžeta ietvaru 2020., 2021. un 2022. gadam”, (Nr.454/Lp13), 1.lasījumam.**

**J.Rancāns** ierosina likumprojektu pieņemt zināšanai.

*Deputātiem nav iebildumu.*

**LĒMUMS:** pieņemt zināšanai likumprojektu “Par vidēja termiņa budžeta ietvaru 2020., 2021. un 2022. gadam” (Nr.454/Lp13).

4. Likumprojekts “Grozījums Detektīvdarbības likumā” (Nr.457/Lp13), 1. lasījums.

J.Rancāns iepazīstina ar uzaicinātajām amatpersonām.

Lūdz Valsts policijas pārstāvi informēt par likumprojekta būtību.

D.Driksna informē, ka ar likumprojektu tiek pārņemtas Latvijas Administratīvo pārkāpumu kodeksa (turpmāk – LAPK) 166.2 panta pirmās daļas un 183.2 panta normas, kurās paredzēta atbildība par pārkāpumiem detektīvdarbības jomā. Ņemot vērā, ka Detektīvdarbības likuma 14. pants paredz, ka detektīvdarbības kontroli veic Valsts policija un arī ziņas par detektīvdarbības veikšanai izsniegtajām licencēm un sertifikātiem ir Valsts policijas kompetencē, ar likumprojektu tiek noteikts, ka administratīvo pārkāpumu procesu par pārkāpumiem detektīvdarbības jomā veic Valsts policija.

D.Lejniece-Riekstiņa papildina, ka saskaņā ar statistiku šobrīd ir 125 sertificēti detektīvi (fiziskās personas) un 44 juridiskās personas – uzņēmumi, kuriem ir licences detektīvdarbības veikšanai. Saskaņā ar Iekšlietu ministrijas Informācijas centra datiem no 2016. gada līdz šodienai nav reģistrēts neviens administratīvais pārkāpums pēc LAPK 166.2 panta pirmās daļas un 183.2 panta.

Sodi, kas tiek pārņemti, saglabājas tādā pašā apmērā kā LAPK un tiek izteikti soda naudas vienībās. Viena soda naudas vienība ir 5 euro apmērā.

J.Rancāns lūdz izteikties Tieslietu ministrijas pārstāvi.

U.Rudziks piebilst, ka likumprojekts sākotnēji tika izskatīts LAPK darba grupā, atbalstīts un saskaņots vispārējā kārtībā. Iebildumu pret likumprojektu nav.

J.Rancāns aicina deputātus uzdot jautājumus.

J.Ādamsons uzdod jautājumu par likumprojektā ietvertā 16. panta otro daļu, kurā noteikts: “Par detektīvdarbības veikšanu bez licences vai sertifikāta – piemēro naudas sodu fiziskajām personām vai valdes loceklim …”. Jautā, par kādiem valdes locekļiem ir runa, ja viņiem nav ne licences, ne sertifikāta.

U.Rudziks skaidro, ka šādu pārkāpumu var izdarīt juridiska persona, kurai nav izsniegta licence. Tādā gadījumā varēs sodīt šīs juridiskās personas valdes locekli.

*Diskutē J.Ādamsons, U.Rudziks, D.Lejniece – Riekstiņa.*

J.Ādamsons paziņo, ka konceptuāli atbalsta likumprojektu pirmajam lasījumam.

I.Klementjevs lūdz izskaidrot, ko nozīmē likumprojekta 16. panta pirmajā daļā minētā “pienākumu nepildīšana”.

U.Rudziks paskaidro, ka runa ir par normatīvajos aktos noteikto pienākumu nepildīšanu.

**I.Klementjevs** uzdod jautājumu arī par 16. panta otro daļu.

*Skaidrojumu sniedz U.Rudziks un D.Driksna.*

**J.Rancāns** ierosina atbalstīt likumprojektu pirmajam lasījumam un lūgt Saeimas Prezidiju iekļaut likumprojektu izskatīšanai pirmajā lasījumā šā gada 31. oktobra Saeimas sēdes darba kārtībā.

*Deputātiem nav iebildumu.*

**LĒMUMS:**

* konceptuāli atbalstīt likumprojektu “Grozījums Detektīvdarbības likumā” (Nr.457/Lp13) pirmajam lasījumam;
* lūgt Saeimas Prezidiju iekļaut likumprojektu izskatīšanai pirmajā lasījumā šā gada 31.oktobra Saeimas sēdes darba kārtībā;
* referents par likumprojektu – Ivans Klementjevs;
* lūgt Saeimu noteikt priekšlikumu iesniegšanas termiņu likumprojekta otrajam lasījumam – piecas dienas.

**J.Rancāns** slēdz sēdi.

Komisijas priekšsēdētājs J.Rancāns

Komisijas sekretārs E.Šnore

Protokolētāja D.Sunepa